Prop de 400 alumnes de Paterna han participat hui en un Workout Spartan Escolar
20/11/2015

# Prop de 400 alumnes de Paterna han participat hui en un Workout Spartan Escolar

[![L'Alcalde de Paterna, Juan Antonio Sagredo, junt amb el regidor José Manuel Mora visitant el Workout Spartan Escolar](/images/noticias/2015/11/spartan-ninos.jpg)](/images/noticias/2015/11/spartan-ninos.jpg)

20.11.2015

El Parc Central ha sigut l’escenari triat per a acollir esta jornada esportiva en què s’han instal•lat diferents obstacles oficials adaptats per a xiquets i han participat 30 voluntaris de la Spartan i diferents entrenadors de la prestigiosa carrera mundial

Prop de 400 escolars de diferents col•legis de Paterna han participat este matí en el Workout Spartan Escolar que, amb motiu de la celebració de la Reebok Spartan Race el pròxim 28 de novembre, l’Ajuntament de la localitat, en col•laboració amb el Seminari Sense Limits i la Spartan, ha organitzat en el Parc Central per a fomentar la pràctica de l’esport entre els més jóvens.

A través de l’Àrea d’Esports que dirigeix el regidor José Manuel Mora, el consistori ha dissenyat junt amb els professors d’educació física que componen ‘Sense Limits’ i membres de la Spartan, esta jornada ludicoesportiva única que s’ha estructurat en 3 grups, un a les 10 hores amb 53 alumnes i 3 professors, un altre a les 11 hores amb 150 alumnes i 9 professors i un últim grup a les 12 hores amb 140 alumnes i 8 professors.

L’esdeveniment, que per primera vegada se celebra a Paterna i que ha sigut dissenyat en exclusiva per al municipi, ha tingut una reeixida acollida i participació per part dels alumnes assistents i ha permés fomentar entre estos estudiants, d’edats compreses entre els 6 i 11 anys, hàbits saludables, esportius i de treball en equip de l’estil de vida espartà.

L’alcalde de Paterna, Juan Antonio Sagredo, junt amb el regidor José Manuel Mora, ha acudit fins al lloc per a comprovar de primera mà l’habilitat dels més xicotets amb els entrenaments i els circuits d’obstacles i ha destacat “la utilitat d’esta iniciativa que ha permés unir esport, camaraderia i competició en una mateixa jornada”.

A part de l’esdeveniment de hui, els menors també podran participar el pròxim 28 de novembre, en el marc de la celebració de la Reebok Spartan Race, d’una versió júnior de la carrera. La prova juvenil comptarà amb dos recorreguts, un de 1km i un altre de 2km, realitzats especialment per als xiquets i xiquetes, amb obstacles semblants als dels adults, però adaptats a la seua morfologia.

![ Un grup d'escolars en el Workout Spartan Escolar ](/images/noticias/2015/11/spartan-ninos2.jpg)